87 myners van Orkney sal saam 700 jaar sitDie mynskag naby Orkney waar die polisie destyds op die onwettige mynwerkers toegeslaan het. (Foto: SA Polisie/Valke) Die 87 onwettige mynwerkers wat in 2021 naby Orkney in hegtenis geneem is ná ŉ skietgeveg met die polisie, sal gesamentlik byna 700 jaar in die tronk deurbring. Die beskuldigdes het Donderdag in die Stilfontein-streekshof verskyn waar hulle vonnisse opgelê is. Die vonnisopleggings kom nadat die saak al maande lank sloer en boonop drie keer vantevore uitgestel is. Henry Mamothame, woordvoerder van die Nasionale Vervolgingsgesag (NVG), sê al die beskuldigdes het aanvanklik tereg gestaan op aanklag van moord, roof met verswarende omstandighede, sameswering om te roof, onwettige mynbou, besit van outomatiese vuurwapens, poging tot moord en die oortreding van die Immigrasiewet. Hulle het vandeesweek skuldig gepleit op aanklagte van roof met verswarende omstandighede en is elk agt jaar direkte tronkstraf opgelê. Maroela Media het vroeër berig dat ŉ multidissiplinêre span wetstoepassingsowerhede op die betrokke mynskag in Orkney toegeslaan het nadat die onwettige mynwerkers beheer daaroor geneem het. Ten tyde die operasie het ŉ skietery tussen die polisie en die onwettige mynwerkers uitgebreek. Ses mynwerkers is in die proses dood, agt is beseer en die res is in hegtenis geneem. Die polisie het destyds beslag gelê op twee minibusse, myntoerusting, goudstof, 11 onwettige vuurwapens (drie haelgewere, drie gewere, vier pistole en ŉ rewolwer) asook sakke met kos. Genl.maj. Patrick Mbotho, provinsiale hoof van die Valke, en dr. Rachel Makhari-Sekhaolelo, direkteur van vervolgings in Noordwes, het die multidissiplinêre span geloof vir hul werk wat tot die skuldbevinding van die beskuldigdes gelei het.